Mit navn er Jørgen Pedersen, og jeg er advokat og administrerende partner i universadvokater.

Jeg gjorde min entré i advokatverdenen i 1978, og jeg har gennem årene arbejdet med mange og vidt forskellige fagområder.

Jeg vil ikke nævne alle de områder, som jeg har tilfælles med mange af Danmarks advokater, men nogle få af dem, der adskiller mig fra de fleste:

· Jeg kan måske starte med, at jeg på trods af min dåbsattest er stærkt interesseret i emner som AI og fremtidsforskning, og at jeg stadig elsker mit arbejde og arbejder mere end fuldtid. 
· For det andet vil jeg nævne, at jeg siden de dage, hvor kommunikationen over Atlanten foregik med telex, har arbejdet med internationale sager. Det førte til, at jeg sammen med 7 advokatkolleger fra Europa, Nord- og Sydamerika, Australien og Fjernøsten i 1989 stiftede det, der hurtigt blev et af verdens største og mest anerkendte advokatsamarbejder. Jeg var medlem af organisationens direktion i 8 år og af dens bestyrelse i 18 år.
· Som det tredje vil jeg nævne, at jeg sideløbende med – og som en integreret del af – min advokatgerning har stiftet og været direktør for en lang række virksomheder i vidt forskellige brancher. Jeg var serieiværksætter længe inden begrebet blev opfundet, og det giver mig en ganske særlig forudsætning for at rådgive start-ups. Jeg har prøvet det på egen krop – mange gange.

En af mine passioner er citater, og jeg har bl.a. udgivet en citatbog. De fleste af citaterne er andres, men en del mine egne. En af mine favoritter er: Jeg vil ikke dø før en uges tid før, jeg skal begraves. 

Send mig en mail, hvis du gerne vil købe den nyeste udgave af bogen eller i øvrigt vil i kontakt med mig. Min mailadresse er jp@universadvokater.dk og mit telefonnummer 89 34 35 36.
